CELEX: 32021D1344
Language: hu
Date: 2021-08-09 00:00:00
Title: A Bizottság (EU) 2021/1344 határozata (2021. augusztus 9.) a biztonságra fenyegetést jelentő személyeknek a Bizottság létesítményeiből való esetleges kitiltásának időszakára vonatkozó kritériumok meghatározásáról

2021.8.16.   
               
               
                  HU
               
               
                  Az Európai Unió Hivatalos Lapja
               
               
                  L 292/27
               
            
         A BIZOTTSÁG (EU) 2021/1344 HATÁROZATA
         (2021. augusztus 9.)
         a biztonságra fenyegetést jelentő személyeknek a Bizottság létesítményeiből való esetleges kitiltásának időszakára vonatkozó kritériumok meghatározásáról
         AZ EURÓPAI BIZOTTSÁG,
         tekintettel a Bizottságon belüli biztonságról szóló, 2015. március 13-i (EU, Euratom) 2015/443 bizottsági határozatra (1) és különösen annak 12. cikke (1) bekezdésének b) pontjára és 21. cikkére,
         mivel:
         
                     (1)
                  
                  
                     Elengedhetetlen, hogy a Bizottság biztos és biztonságos környezetben működjön. Ennek megfelelően a Bizottságnak a biztonságára vonatkozó olyan koherens és integrált megközelítésre van szüksége, amely biztosítja a személyek, az eszközök és az adatok megfelelő szintű, az azonosított kockázatokkal arányos védelmét, valamint garantálja a biztonság hatékony és pontos érvényesülését. A Bizottság jelentős biztonsági fenyegetésekkel és kihívásokkal néz szembe, különösen a terrorizmus, valamint a politikai és kereskedelmi kémkedés tekintetében.
                  
               
                     (2)
                  
                  
                     A személyek, az eszközök és az adatok biztonságának garantálása érdekében a Bizottság – különösen a Humánerőforrásügyi és Biztonsági Főigazgatóság Biztonsági Igazgatósága – az (EU, Euratom) 2015/443 határozat alapján intézkedéseket hoz, amelyek a Bizottság valamennyi szervezeti egységére és a Bizottság valamennyi létesítményében alkalmazandók. Ezen intézkedések közé tartoznak a biztonságra fenyegetést jelentő személyekkel kapcsolatos korlátozott intézkedések, beleértve az említett határozat 12. cikke (1) bekezdésének b) pontja értelmében a személyek meghatározott időszakra történő kitiltását a Bizottság létesítményeiből.
                  
               
                     (3)
                  
                  
                     Amennyiben az (EU, Euratom) 2015/443 határozat 5. és 12. cikkével összhangban megfelelő megbízással rendelkező bizottsági személyzet az említett határozat 12. cikke (1) bekezdésének b) pontja értelmében úgy ítéli meg, hogy egy személy fenyegetést jelent a Bizottság biztonságára nézve, e személynek a Bizottság létesítményeiből való kitiltásáról történő döntéshozatalkor eseti alapon, a vonatkozó egyedi körülmények figyelembevételével kell értékelnie ezt a fenyegetést.
                  
               
                     (4)
                  
                  
                     A belépés korlátozása a Bizottság egy, több vagy akár valamennyi létesítményére vonatkozhat.
                  
               
                     (5)
                  
                  
                     A kitiltás időszakának figyelembe kell vennie a fenyegetés valószínűségét, súlyosságát és időtartamát.
                  
               
                     (6)
                  
                  
                     Ez a határozat nem alkalmazandó a Bizottság létesítményeiből a személyzeti szabályzat IX. mellékletének 23. cikke szerinti felfüggesztési eljárás keretében elfogadott kitiltásra.
                  
               
                     (7)
                  
                  
                     Ez a határozat nem alkalmazandó az Unió küldöttségein dolgozó bizottsági személyzetre, akikre az Európai Külügyi Szolgálat biztonsági szabályai irányadók.
                  
               
                     (8)
                  
                  
                     A belső eljárási szabályzattal összhangban a Bizottság biztonsági ügyekért felelős tagja a C(2016) 2797 bizottsági határozattal (2) felhatalmazást kapott arra, hogy az (EU, Euratom) 2015/443 határozat 12. cikke értelmében a Bizottság létesítményeibe való belépésre vonatkozó tilalom időszakának meghatározásához szükséges kritériumokat rögzítő végrehajtási szabályokat állapítson meg. Ezt a hatáskört a C(2021) 2684 bizottsági határozat (3) továbbruházta a Humánerőforrásügyi és Biztonsági Főigazgatóság főigazgatójára.
                  
               
                     (9)
                  
                  
                     Az e határozat szerinti biztonsági intézkedéseknek meg kell felelniük a Bizottság (EU, Euratom) 2015/443 határozat 3. cikkében meghatározott biztonsági elveknek, és mindenekelőtt tiszteletben kell tartaniuk az Európai Unió Alapjogi Chartáját,
                  
               ELFOGADTA EZT A HATÁROZATOT:
         
            1. cikk
            Tárgy és hatály
            
               (1)   Ez a határozat megállapítja azon időszak meghatározásának kritériumait, amelyre a biztonságra fenyegetést jelentő személyek az (EU, Euratom) 2015/443 határozat 12. cikke (1) bekezdésének b) pontja értelmében kitilthatók a Bizottság létesítményeiből.
            
            
               (2)   Ez a határozat valamennyi bizottsági szervezeti egységre vonatkozóan, a Bizottság valamennyi létesítményében alkalmazandó. Az Unió küldöttségein dolgozó bizottsági személyzetre az Európai Külügyi Szolgálat biztonsági szabályai (4) irányadók.
            
            
               (3)   Ez a határozat nem alkalmazandó az Európai Közösség és az Európai Atomenergia-közösség tisztviselőinek személyzeti szabályzatáról és egyéb alkalmazottainak alkalmazási feltételeiről szóló rendelet (5) IX. mellékletének 23. cikke szerinti felfüggesztési eljárásra.
            
         
         
            2. cikk
            A kitiltás hatálya
            
               (1)   Az 1. cikk (1) bekezdésében említett kitiltás a Bizottság egy, több vagy valamennyi létesítményére vonatkozhat.
            
            
               (2)   Amennyiben a Bizottság más uniós intézményekkel, ügynökségekkel és szervekkel közös létesítményeket tart fenn, a Bizottság ez utóbbiakat tájékoztatja a létesítmények bizottsági részeibe való belépés tilalmára vonatkozó határozatról.
            
         
         
            3. cikk
            A kitiltás időszaka
            
               (1)   Az 1. cikk (1) bekezdésében említett kitiltás időszaka a biztonsági fenyegetés becsült időszakán, valószínűségén és súlyosságán alapul.
            
            
               (2)   A biztonsági fenyegetés súlyosságának értékelésére szolgáló kritériumok a következőket foglalják magukban:
               
                           a)
                        
                        
                           a személyek életét, testi épségét, jóllétét vagy egészségét érintő esetleges sérelem, valamint az eszközöket és adatokat érintő esetleges kár mértéke;
                        
                     
                           b)
                        
                        
                           a fenyegetés bűncselekmény elkövetéséhez kapcsolódik-e;
                        
                     
                           c)
                        
                        
                           a fenyegetés gondatlanságon, súlyos gondatlanságon vagy szándékosságon alapul-e;
                        
                     
                           d)
                        
                        
                           a fenyegetést jelentő személy viselkedése erőszakos, agresszív vagy ismétlődő-e;
                        
                     
                           e)
                        
                        
                           a Bizottságnak okozott esetleges pénzügyi veszteség mértéke;
                        
                     
                           f)
                        
                        
                           a Bizottság jó hírneve esetleges megsértésének mértéke.
                        
                     
            
               (3)   Amennyiben a fenyegetés időtartama nem becsülhető meg kellő bizonyossággal, és a fenyegetés nagyon súlyos, a fenyegetést jelentő személy további értesítésig kitiltható. Ez különösen akkor alkalmazandó, ha a fenyegetés a következő jellemzők egyikével rendelkezik:
               
                           a)
                        
                        
                           terrorista vagy kémtevékenységekben és -hálózatokban való részvételből áll;
                        
                     
                           b)
                        
                        
                           halálesethez, súlyos sérüléshez vagy ártalomhoz, vagy jelentős vagyoni kárhoz, érzékeny vagy minősített adatok illetéktelen tudomására jutásához, illetve a Bizottság informatikai rendszereinek vagy alapvető működési kapacitásainak megzavarásához vezethet;
                        
                     
                           c)
                        
                        
                           erőszakos, agresszív vagy ismétlődő magatartásból áll, amely súlyosan megzavarja a Bizottság szolgálatainak működését.
                        
                     
         
         
            4. cikk
            A kitiltások felülvizsgálata
            A Bizottság az érintett személy kérésére felülvizsgálja az (EU, Euratom) 2015/443 határozat 12. cikke (1) bekezdésének b) pontja alapján hozott határozatokat, feltéve, hogy az érintett személy olyan új érdemi részleteket szolgáltat, amelyek lehetővé teszik a kitiltás felülvizsgálatát. A Bizottság a felülvizsgálatot az eredeti kitiltáshoz vezető kritériumokra alapozza.
         
         
            5. cikk
            Ez a határozat az Európai Unió Hivatalos Lapjában való kihirdetését követő huszadik napon lép hatályba.
         
         
            Kelt Brüsszelben, 2021. augusztus 9-én.
            
               
                  a Bizottság részéről,
               
               Gertrud INGESTAD
               
                  főigazgató
               
               
                  Humánerőforrásügyi és Biztonsági Főigazgatóság
               
            
         
         
            (1)  HL L 72., 2015.3.17., 41. o.
         
         
            (2)  A Bizottság C(2016) 2797 határozata (2016. május 4.) a biztonsággal kapcsolatos felhatalmazásról.
         
            (3)  A Bizottság C(2021) 2684 határozata (2021. április 13.) a biztonsággal kapcsolatos felhatalmazásról szóló C(2016) 2797 bizottsági határozatban biztosított hatáskörök továbbruházásáról.
         
            (4)  Az Unió külügyi és biztonságpolitikai főképviselőjének ADMIN(2017) 10 határozata (2017. szeptember 19.) az Európai Külügyi Szolgálat biztonsági szabályairól (HL C 126., 2018.4.10., 1. o.).
         
            (5)  31. EGK és 11. Euratom rendelet az Európai Közösség és az Európai Atomenergia-közösség tisztviselőinek személyzeti szabályzatáról és egyéb alkalmazottainak alkalmazási feltételeiről (HL P 045., 1962.6.14., 1385. o.).